Diari Oficial de la Generalitat Valenciana


Sumari del DOGV 7625, del 29-09-2015 (2015/7916)

DECRET 161/2015, de 25 de setembre, del Consell, de modificació del Decret 99/2009, de 17 de juliol, pel qual es crea i regula la Comissió Interdepartamental de Turisme de la Comunitat Valenciana.
----------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2015/09/25/161/dof/vci/html**

### Dades del document

Número de DOGV
:   7625

Data del DOGV
:   29-09-2015

Secció del DOGV
:   I. DISPOSICIONS GENERALS

Número del document
:   2015/7916


Data del document
:   25-09-2015

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Comissió Interdepartamental de Turisme de la Comunitat Valenciana
    * turisme
    * legislació
    * reglament intern
    * política de turisme

DECRET 161/2015, de 25 de setembre, del Consell, de modificació del Decret 99/2009, de 17 de juliol, pel qual es crea i regula la Comissió Interdepartamental de Turisme de la Comunitat Valenciana. [2015/7916]  
PREÀMBUL  
  
La Comissió Interdepartamental de Turisme de la Comunitat Valenciana va ser creada pel Decret 99/2009, de 17 de juliol, del Consell, com un òrgan dirigit a facilitar la coordinació, estudi, proposta, programació i seguiment de les actuacions institucionals de l'Administració autonòmica sobre l'activitat turística, atenent el seu caràcter transversal i la influència recíproca que es dóna amb la resta dels sectors socioeconòmics de la Comunitat Valenciana.  
Este òrgan col·legiat va ser adscrit a la conselleria competent en matèria de turisme i, per a adaptar-lo als canvis d'organització de la Generalitat, la composició va ser modificada pel Decret 63/2012, de 13 d'abril, del Consell.  
Recentment, el Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat, assigna a la Presidència de la Generalitat les competències en matèria de turisme, la qual cosa, unida al que establixen el Decret 9/2015, de 30 de juny, del president de la Generalitat, pel qual determina les secretaries autonòmiques en què s'estructura la Presidència de la Generalitat i les conselleries, i el Decret 103/2015, de 7 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, ha comportat una nova organització de l'Administració autonòmica orientada a configurar un marc més operatiu de treball a favor del turisme de la Comunitat Valenciana, situant-lo en el centre de l'acció política transversal del Consell.  
D'acord amb això resulta necessari modificar l'adscripció de la Comissió Interdepartamental de Turisme de la Comunitat Valenciana, i fer que aquesta depenga de la Presidència de la Generalitat, la qual cosa implica donar una nova redacció a l'apartat 1 de l'article 2 de l'esmentat Decret 99/2009, de 17 de juliol, del Consell, pel qual es crea i regula la Comissió Interdepartamental de Turisme de la Comunitat Valenciana, i també a l'apartat 1 de l'article 4, i adequar la composició de la Comissió a la nova configuració de l'Administració de la Generalitat.  
Així mateix, i quant a les funcions de la Comissió establides en l'article 3 del Decret 99/2009, es considera oportú incorporar, entre les esmentades funcions, la de coordinar, fomentar i impulsar les actuacions del conjunt dels departaments en què s'organitza l'Administració de la Generalitat i promoure el compliment dels principis del Codi Ètic Mundial del Turisme que impulsa l'Organització Mundial del Turisme (OMT), motiu pel qual es fa necessari modificar l'apartat 2 de l'esmentat article 3 del Decret 99/2009.  
Finalment, i per a aconseguir dotar la Comissió Interdepartamental de Turisme de la Comunitat Valenciana de criteris d'eficàcia i eficiència en el seu funcionament, i reforçar la col·laboració interadministrativa de l'Administració autonòmica a favor del turisme valencià, es modifica l'apartat 3 de l'article 4 i s'afig, a l'article 5 del Decret 99/2009, un apartat 4, que incorpora l'obligatorietat que la Comissió elabore anualment un programa d'activitats que serà desenvolupat a través de les comissions tècniques de treball que es configuren en el si d'aquesta.  
  
Per tot això, d'acord amb les competències de la Generalitat en matèria de turisme i sobre les normes de procediment administratiu derivades de les particularitats del dret substantiu valencià o de les especialitats de l'organització de la Generalitat, arreplegades en l'article 49, apartats 1.3 i 1.12, de l'Estatut d'Autonomia de la Comunitat Valenciana, i de conformitat amb la competència prevista en l'article 18.f de la Llei 5/1983, de 30 de desembre, de la Generalitat, del Consell, i en virtut de l'atribució de competències efectuada per l'article 2 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, a proposta del president de la Generalitat i amb la deliberació prèvia del Consell, en la reunió del dia 25 de setembre de 2015,  
  
DECRETE  
  
Article únic. Modificació del Decret 99/2009, de 17 de juliol, del Consell, pel qual es crea i regula la Comissió Interdepartamental de Turisme de la Comunitat Valenciana  
Es modifiquen l'apartat 1 de l'article 2, l'apartat 2 de l'article 3, els apartats 1 i 3 de l'article 4, i s'hi afig un apartat 4 a l'article 5 del Decret 99/2009, de 17 de juliol, del Consell, que queden redactats en la forma ressenyada en l'annex d'este decret.  
  
  
DISPOSICIÓ ADDICIONAL  
  
Única. Incidència econòmica en la dotació de despesa  
L'aplicació i desplegament d'este decret no podrà tindre cap incidència en la dotació de tots i cada un dels capítols de despesa assignada al departament de la Generalitat competent per raó de la matèria, i, en tot cas, haurà de ser atesa amb els mitjans personals i materials d'aquest.  
  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Comunitat Valenciana.  
  
València, 25 de setembre de 2015  
  
El president de la Generalitat,  
XIMO PUIG I FERRER  
  
  
  
  
ANNEX  
  
Nova redacció dels articles 2.1, 3.2, 4.1 i 3, i 5.4 del Decret 99/2009, de 17 de juliol, pel qual es crea i regula la Comissió Interdepartamental de Turisme de la Comunitat Valenciana  
1. L'apartat 1 de l'article 2 queda redactat així:  
«1. Es crea la Comissió Interdepartamental de Turisme de la Comunitat Valenciana, adscrita a la Presidència de la Generalitat, amb les funcions, la composició i el règim de funcionament establits en el present decret.»  
2. L'apartat 2 de l'article 3 queda redactat de la manera següent:  
«2. Coordinar, fomentar i impulsar les actuacions del conjunt dels departaments en què s'organitza l'Administració de la Generalitat, promovent el compliment dels principis del Codi Ètic Mundial del Turisme.»  
3. L'apartat 1 de l'article 4 queda redactat com seguix:  
«1. La Comissió Interdepartamental de Turisme de la Comunitat Valenciana està composta per:  
a) Presidència: la persona que ocupe la presidència de la Generalitat.  
b) Vicepresidència: la persona titular de la secretaria autonòmica competent en matèria de turisme.  
c) Vocalies: s'ocuparan per les persones que ostenten la titularitat de:  
1r. La secretaria autonòmica competent en matèria de coordinació de la política legislativa del Consell.  
2n. La direcció general, amb rang de secretaria autonòmica, competent en matèria d'interior.  
3r. La secretaria autonòmica competent en matèria de serveis socials i autonomia personal.  
4t. La secretaria autonòmica competent en matèria d'inclusió i igualtat.  
5é. La secretaria autonòmica competent en matèria del sector públic instrumental de la Generalitat.  
6é. La secretaria autonòmica competent en matèria d'hisenda i pressupostos.  
7é. La secretaria autonòmica competent en matèria de justícia.  
8é. La secretaria autonòmica competent en matèria d'educació i formació professional.  
9é. La secretaria autonòmica competent en matèria de cultura i esport.  
10é. La secretaria autonòmica competent en matèria de sanitat.  
11é. La secretaria autonòmica competent en matèria d'economia, sectors productius, comerç i treball.  
12é. La secretaria autonòmica competent en matèria d'agricultura.  
13é. La secretaria autonòmica competent en matèria de medi ambient.  
14é. La secretaria autonòmica competent en matèria de territori, infraestructures i transport.  
15é. La direcció general competent en matèria d'administració local.  
d) Secretaria: serà exercida per la persona titular de la direcció general competent en matèria de turisme, que tindrà veu i vot en les deliberacions de la Comissió.»  
4. L'apartat 3 de l'article 4 queda amb la redacció següent:  
«3. Per a un major coneixement dels temes a tractar, a les reunions de la Comissió Interdepartamental podrà assistir, amb convocatòria prèvia, el personal de l'Administració de la Generalitat expert en els temes a tractar, i també persones externes que el mateix òrgan col·legiat decidisca, que disposaran de veu, però no de vot.»  
5. S'incorpora l'apartat 4 a l'article 5, amb la redacció següent:  
  
«4. La Comissió elaborarà anualment un programa de treball que serà aprovat per aquesta en la primera reunió ordinària de l'any i l'execució de la qual correspondrà a les comissions tècniques constituïdes en el si d'aquesta. Els resultats de l'esmentat programa seran exposats, per al seu coneixement, validació i aprovació, davant de la Comissió en la primera reunió ordinària que aquesta celebre l'any següent».


Còpia Permalink ELI